b'\n_START_ARTICLE_\n\xc5\xbdirje\n_START_SECTION_\nObala i uvale\n_START_PARAGRAPH_\n\xc5\xbdirje ima 29 uvala, a u ve\xc4\x87e i naseljene ubrajaju se: Muna, Koroma\xc5\xa1nja, Mikavica, Tratinska i Pe\xc4\x8denja. Uvala Stupica, kako govori i sam naziv je opasna za sidrenje po jugu, tako da se uvala mora napustiti plovilom i pri prvim naznakama nadolaze\xc4\x87eg juga. Razvedenu obalu dodatno krasi sedamnaest okolnih oto\xc4\x8di\xc4\x87a, grebena i hridi. Na otoku se nalaze i dvije prevlake (tzv. tombolo): Kabal i \xc5\xa0krovadica.\n_START_SECTION_\nPrometna povezanost\n_START_PARAGRAPH_\n\xc5\xbdirje je s kopnom tj. sa \xc5\xa0ibenikom povezano trajektnom linijom i subvencioniranom brzobrodskom linijom. Na otoku je razgranata mre\xc5\xbea od trideset kilometara cesta i putova, a pred nekoliko godina postavljena je i prometna signalizacija.\n_START_SECTION_\nPovijest\n_START_PARAGRAPH_\nPretpostavlja se da je otoku ime nadjenuto po neko\xc4\x87 gustim \xc5\xa1umama mediteranskog hrasta s plodovima \xc5\xbeira. Pretpovijesni lokaliteti su Kapi\xc4\x87 i Stra\xc5\xbea (\xc5\xa0tacijun). Anti\xc4\x8dki lokalitet je villa rustica na polo\xc5\xbeaju \xc5\xa0andrikov mul u uvali Stupica. Zbog polo\xc5\xbeaja otok je od davnina imao ulogu predstra\xc5\xbee pa je bizantski car Justinijan u 6. stolje\xc4\x87u podignuo kasnoanti\xc4\x8dke utvrde Gradinu (nad uvalom Stupica) i Gusternu (nad uvalom Mala stupica, odmah do bitnice na Zvizduljama). Hrvatski kralj Petar Kre\xc5\xa1imir IV. darovao je otok 1059. godine benediktincima. Nakon toga su ga bribirski knezovi zajedno s Murterom ustupili Zadranima, a oni ga 1323. godine opet vra\xc4\x87aju pod okrilje \xc5\xa0ibenika. Za vrijeme mleta\xc4\x8dke vladavine posjedi na otoku pripadali su \xc5\xa1ibenskim plemi\xc4\x87kim obiteljima. _NEWLINE_Godine 1572. Turci su za vrijeme Ciparskog rata napali otok, slomili otpor oto\xc4\x8dana i u potpunosti opusto\xc5\xa1ili otok, zbog \xc4\x8dega su Mle\xc4\x8dani od njega napravili va\xc5\xbeno vojno upori\xc5\xa1te. I mnogo godina kasnije \xc5\xbdirje ostaje va\xc5\xbeno vojno upori\xc5\xa1te. Obalne bitnice Zvizdulje i Vela glava sagra\xc4\x91ene su za vrijeme austro-ugarske vlasti, talijanska vlast im je dodala promatra\xc4\x8dnicu na brdu Stra\xc5\xbea (\xc5\xa0tacijun) iznad Sela, a jugoslavenska vojska 1950. ekonomat i zapovjedni\xc5\xa1tvo u Mikuljicama iznad uvale Koroma\xc5\xa1nja kao i niz protudesantnih polo\xc5\xbeaja na rtovima uvala pod bitnicama. Nekoliko podignutih spomenika svjedo\xc4\x8di o doga\xc4\x91anjima i va\xc5\xbenosti otoka za vrijeme Drugog svjetskog rata.\n_START_SECTION_\nSeoska zemlja\n_START_PARAGRAPH_\nTzv. seoska zemlja predstavlja zadnji primjer nerazdijeljenih kolektivnih pa\xc5\xa1njaka u Hrvatskoj. Na njima danas vi\xc5\xa1e nema ni jedne ovce. Takva vrsta vlasni\xc5\xa1tva je uspomena na ranosrednjovjekovne "seoske op\xc4\x87ine", \xc4\x8dije su zemlje kasnije uzurpirane od pojedinaca, prisvojene od feudalaca i danas postale komunalno ili dr\xc5\xbeavno vlasni\xc5\xa1tvo. Otkupom otoka 1876. od njegovih feudalnih gospodara oto\xc4\x8dani su do\xc5\xa1li u posjed zemlji\xc5\xa1ta koji je u tom dijelu ostao nerazdijeljen. Uvidom u zemlji\xc5\xa1no-knji\xc5\xbeni ulo\xc5\xbeak 630 (6 km\xc2\xb2 nekada\xc5\xa1njih pa\xc5\xa1njaka) dana\xc5\xa1nje katastarske op\xc4\x87ine \xc5\xbdirje mo\xc5\xbee se ste\xc4\x87i slika vlasni\xc4\x8dkog stanja; npr. na \xc4\x8destici 1565/121 se od 1983. vodi parnica izvla\xc5\xa1tenja kojom vojska \xc5\xbeeli bez obe\xc5\xa1te\xc4\x87enja do\xc4\x87i do vlasni\xc5\xa1tva 47 hektara svojih napu\xc5\xa1tenih upori\xc5\xa1ta. Taj je ulo\xc5\xbeak zbog broja suvlasnika vjerojatno najomra\xc5\xbeeniji svezak za prepisivanje pri dana\xc5\xa1njim presu\xc4\x91ivanjima u \xc5\xa0ibeniku (nema nabrajanja zemlji\xc5\xa1no-knji\xc5\xbenih suvlasnika kra\xc4\x87eg od tri stranice), \xc5\xa1to je o\xc4\x8dito i po njegovom fizi\xc4\x8dkom stanju.\n_START_SECTION_\nDomovinski rat\n_START_PARAGRAPH_\nZa razliku od drugih mjesta, s vojnih upori\xc5\xa1ta nije odneseno oru\xc5\xbeje za kasnija okupatorova pusto\xc5\xa1enja ve\xc4\x87 je klju\xc4\x8dna bitnica obalnog topni\xc5\xa1tva na brdu Zvizdulje zauzeta i pripremljena za obranu. Jedinstven je primjer da je obalno topni\xc5\xa1tvo (4 topa kalibra 90 mm) bilo popunjeno policijom! Odatle je 16. rujna 1991. prihva\xc4\x87ena bitka za \xc5\xa0ibenik pred udarima neprijatelja s mora, od tenkova pred \xc5\xa1ibenskim mostom i od napada iz zraka, ru\xc5\xa1enjem dvaju ratnih zrakoplova agresora. U opskrbljivanju bitnice bilo je uposleno \xc4\x8ditavo selo, mje\xc5\xa1tani su dislocirali streljivo, pripremali hranu, privatno dovozili benzin za agregat ili prevozili rakete za prijenosni lanser. U napadima je osim na vojne polo\xc5\xbeaje pucano i po Selu, a nakon napada zrakoplova po\xc5\xbeari su izbili na pet mjesta po otoku. U ga\xc5\xa1enju su pomogli i susjedi sa Kaprija, od kojih je potom sa\xc4\x8dinjena mom\xc4\x8dad prvog, kasnije nazvanog "kaprijskog" topa. Nakon prvih pogodaka u \xc5\xa1ibenskoj luci bitnica je iz kodnog naziva "Sarajevo" preimenovana u "Hrvatska", kasnije \xc4\x8desto spominjana kao "Ru\xc5\xbea hrvatska".\n_START_SECTION_\nStanovni\xc5\xa1tvo\n_START_PARAGRAPH_\n1921. godine na \xc5\xbdirju je \xc5\xbeivjelo 780 stanovnika. Do danas se taj broj pod utjecajem sna\xc5\xbenog emigriranja, osobito mla\xc4\x91eg dijela populacije, smanjio deset puta, iako posljednji popis stanovni\xc5\xa1tva iz 2001. godine ima 250 stanovnika, na otoku \xc5\xbeivi svega 78 stalnih, a stanovni\xc5\xa1tvo je staro. Najve\xc4\x87e je Selo u unutra\xc5\xa1njosti otoka na prisoju onkraj Polja, povijesno je novije manje naselje Riva na pristani\xc5\xa1tu u uvali Muna, dok je dio uvala naseljen tek sezonski s pokojim primjerom trajnog obitavanja (Mikavica, Koroma\xc5\xa1nja). Stanovni\xc5\xa1tvo se bavi prete\xc5\xbeno poljoprivredom i ribarstvom. Zbog nekoliko valova emigracije \xc5\xbdirjana danas ima po \xc4\x8ditavome svijetu, od Sjeverne Amerike do Australije.\n_START_SECTION_\nPrirodno bogatstvo\n_START_PARAGRAPH_\nNa otoku je zabilje\xc5\xbeeno 485 biljnih vrsta i na obalama \xc5\xbdirja jo\xc5\xa1 253 morskih alga. Od njih se osobito isti\xc4\x8de \xc5\xa1est vrsta orhideja npr. Limodorum abortivum (L.), te mnoge ljekovite i aromati\xc4\x8dne biljke. Prevladava makija koja je slu\xc5\xbeila za ispa\xc5\xa1u, a zna\xc4\x8dajno je i prisutstvo borovih \xc5\xa1uma te sitne divlja\xc4\x8di. Peticijom je zatra\xc5\xbeena za\xc5\xa1tita krajolika uvale Stupice, a dio istoga je pred nekoliko godina uni\xc5\xa1ten u po\xc5\xbearu. Od poljoprivrednih kultura uzgajaju se maslina, vinova loza, smokva, pet sorti \xc5\xa1ljiva i bademi uglavnom u plodnom polju smje\xc5\xa1tenom u unutra\xc5\xa1njosti otoka, ali i u suhozidima koji su jedan od najslikovitijih pejsa\xc5\xbenih motiva. Aktualan je i projekt spa\xc5\xa1avanja zelene slive (sitni ringlo, vrhunska konzumna vrsta), a akvatorij otoka poznat je po povijesnim lovi\xc5\xa1tima koralja i po brojnim lovi\xc5\xa1tima ribe.'